b'\n_START_ARTICLE_\nP\xc3\xbcha Kolmainu kirik (Sighi\xc8\x99oara)\n_START_PARAGRAPH_\nSighi\xc8\x99oara P\xc3\xbcha Kolmainu kirik (rumeenia keeles Biserica Sf\xc3\xa2nta Treime din Sighi\xc5\x9foara) on Rumeenia \xc3\xb5igeusu kirik, mis asub Tarnava Mare j\xc3\xb5e p\xc3\xb5hjakaldal, Sighi\xc8\x99oaras Rumeenias. Kuna seal on \xc3\xbclempreester, mitte piiskop, siis see on tehniliselt kirik, mitte katedraal, aga tihti nimetatakse seda ka katedraaliks.\n_START_SECTION_\nAjalugu\n_START_PARAGRAPH_\nSee ehitati kunagisse Elizabethi parki (Parcul Elisabeta) aastal 1934, p\xc3\xa4rast seda, kui ettepanek ehitada see kesklinna tagasi l\xc3\xbckati. Ehitust juhendasid \xc3\xbclempreester Emilian Stoica ja preester Aurel Stoicovici. Kirik maksis 12 miljonit leid: raha, mis teeniti annetusena saadud metsa m\xc3\xbc\xc3\xbcgist. Mets annetati 1925, annetajateks usklikud, Kultuuriministeerium, Saksamaa \xc3\xbclikool, Sighisoara linnapea ja Tarnava Mare prefektuur. 31. oktoobril 1937 p\xc3\xbchitses kiriku sisse Rumeenia \xc3\x95igeusu Kiriku metropoliit Nicolae B\xc4\x83lan. Tseremoonial oli kohal 40 preestrit, 2 ministrit Bukarestist ja rohkem kui 10\xc2\xa0000 pealtvaatajat.\n_START_SECTION_\nArhitektuur\n_START_PARAGRAPH_\nP\xc3\xbcha Kolmainu kirik Sighi\xc8\x99oaras disainiti uusb\xc3\xbctsantsi stiilis. See ehitati aastatel 1934\xe2\x80\x931937, j\xc3\xa4rgides arhitekt Dumitru Petrescu Gope\xc5\x9fi plaane, koos kunstnik Anastasie Demiani temperatehnikas sisemaalingutega. _NEWLINE_Ikonostaasi ehitasid kaks Rupea linna kunstnikku: Schiopul ja Babic. Kolmest kirikukellast k\xc3\xb5ige v\xc3\xa4iksema (350 kg) annetasid koguduseliikmed, keskmise (730 kg) linnapea Aurel Mosora ja suurima kella (1430 kg) maakonna prefekt dr. Victor Stirbet maakonna prefektuuri nimel. Seinad v\xc3\xa4rviti \xc3\xbcle aastatel 1980\xe2\x80\x931984 freskotehnikas. Parandust\xc3\xb6\xc3\xb6de ajal ehitati kirikule ka maa-alune kabel matuste jaoks.\n_START_SECTION_\nVox Animi\n_START_PARAGRAPH_\nKirikul on ka oma koor nimega Vox Animi.'